b'\n_START_ARTICLE_\nKarcinogen\n_START_PARAGRAPH_\nKarcinogen ali kancerogen je vsaki dejavnik, ki povro\xc4\x8da rakasto obolenje oziroma je rakotvoren. Ne glede na izvor je skupna lastnost vseh karcinogenov, da spremenijo DNK tako, da izzovejo mutacijo (mutagenetski dejavniki) ali pa spremenijo izra\xc5\xbeanje genov brez poseganja v strukturo DNK (epigenetski dejavniki). Obe vrsti dejavnikov v grobem lo\xc4\x8dimo \xc5\xa1e na fizikalne, kemi\xc4\x8dne in biolo\xc5\xa1ke karcinogene.\n_START_SECTION_\nFizikalni karcinogeni\n_START_PARAGRAPH_\nFizikalni dejaviki delujejo na strukturo DNK preko razli\xc4\x8dnih visokoenergetskih delcev. Pri tem lahko neposredno delujejo na DNK in tako izzovejo mutacijo ali pa slednjo povzro\xc4\x8dijo posredno preko prostih radikalov, ki so nastali po obsevanju. Najbolj znana in raziskana fizikalna dejavnika sta ultravijoli\xc4\x8dna svetloba (UV) in rentgenski \xc5\xbearki.\n_START_SECTION_\nKemi\xc4\x8dni karcinogeni\n_START_PARAGRAPH_\nKemi\xc4\x8dni dejavniki lahko izzovejo mutacije na dva na\xc4\x8dina, in sicer lahko z vezavo na nukleotide destabilizirajo vezi med komplementarnimi nukleotidi ali pa se ve\xc5\xbeejo oz. vrinejo med nukleotide in tako povzro\xc4\x8dijo napake pri podvojevanju DNK. Med pomembnej\xc5\xa1e kemi\xc4\x8dne karcinogene se pri\xc5\xa1teva aflatoksine, heterocikli\xc4\x8dne aromatske amine, benzopirene, N-nitrozamine, katrane in akrilamid.\n_START_SECTION_\nEpigenetski dejavniki\n_START_PARAGRAPH_\nEpigenetski dejavniki so pogosti pri celicah, ki so stalno pod stresom, in ne povzro\xc4\x8dijo spremembne v sami DNK, pa\xc4\x8d pa vplivajo na izra\xc5\xbeanje dolo\xc4\x8denih genov. Vse vrste epigenetski dejavnikov, tj. fizikalni, kemi\xc4\x8dni in biolo\xc5\xa1ki, delujejo predvsem na dva na\xc4\x8dina, in sicer preko metilacije ter preko post-translacijskih sprememb histonov. Hipermetilacija tumor zavirajo\xc4\x8dih genov povzro\xc4\x8di njihovo uti\xc5\xa1anje, s tem pa je moteno popravljanje DNK: tako pri metilaciji citozinov nastanejo 5-metilcitozini z veliko ve\xc4\x8djim mutagenim potencialom. Nasprotno pa hipometilacija aktivira proto-onkogene in gene, odgovorne za tumorsko metastaziranje. Najpogostej\xc5\xa1a post-translacijska sprememba histonov je njihova acetilacija, ki je na splo\xc5\xa1no povezana s pove\xc4\x8dano aktivnostjo genov (proto-onkogenov ipd.).'